**Predkladacia správa**

Ministerstvo dopravy a výstavby Slovenskej republiky predkladá návrh zákona, ktorým sa dopĺňa zákon č. 514/2009 Z. z. o doprave na dráhach v znení neskorších predpisov a ktorým sa menia a dopĺňajú niektoré zákony ako iniciatívny materiál.

Cieľom návrhu zákona je harmonizovať vnútroštátne právo s právom Európskej únie v oblasti vnútrozemskej prepravy nebezpečného tovaru.

Návrhom zákona sa do zákona č. 514/2009 Z. z. o doprave na dráhach v znení neskorších predpisov, zákona č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov a zákona č. 56/2012 Z. z. o cestnej doprave v znení neskorších predpisov transponuje delegovaná smernica Komisie (EÚ) 2020/1833 z 2. októbra 2020, ktorou sa menia prílohy k smernici Európskeho parlamentu a Rady 2008/68/ES, pokiaľ ide o prispôsobenie vedeckému a technickému pokroku (Ú. v. EÚ L 408, 4. 12. 2020).

Na základe poznatkov z aplikačnej praxe sa zároveň navrhuje úprava ustanovení zákona č. 513/2009 Z. z. o dráhach a o zmene a doplnení niektorých zákonov v znení neskorších predpisov týkajúca sa poverovania právnických osôb na vykonávanie posudzovania zhody s vnútroštátnymi predpismi v prípade, ak základné požiadavky na posúdenie vhodnosti komponentu alebo subsystému nie sú obsiahnuté v technických špecifikáciách interoperability.

Návrh zákona sa nepredkladá na vnútrokomunitárne pripomienkové konanie.

Účinnosť predkladaného návrhu zákona sa navrhuje od 01. októbra 2021.

Návrh zákona je v súlade s Ústavou SR, ústavnými zákonmi, nálezmi Ústavného súdu Slovenskej republiky, inými zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Návrh zákona nebude mať vplyv na rozpočet verejnej správy, vplyv na manželstvo, rodičovstvo a rodinu, vplyv na informatizáciu spoločnosti, sociálny vplyv, vplyv na služby verejnej správy pre občana, životné prostredie, ani na podnikateľské prostredie.

Návrh zákona sa predkladá do ďalšieho legislatívneho procesu bez rozporov.